ΓΡΑΠΤΗ ΕΡΩΤΗΣΗ P-4079/97 υποβολή: Georg Jarzembowski (PPE) προς την Επιτροπή (18 Δεκεμβρίου 1997)

Θέμα: Υπηρεσίες εδάφους στους αερολιμένες

Με απόφαση της 15ης Οκτωβρίου 1996 το Συμβούλιο εξέδωσε την οδηγία 96/67/ΕΚ ((ΕΕ L 272 της 25.10.1996, σελ. 36)) σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας. Η προθεσμία για την μεταφορά της οδηγίας στα κράτη μέλη ήταν σύμφωνα με το άρθρο 23 της οδηγίας ένα έτος μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Η προθεσμία αυτή έληξε στις 26.10.1997. Στόχος της οδηγίας είναι, μετά από δεκαετίες μονοπωλιακών θέσεων των αεροδρομίων, να ανοίξουν στον ανταγωνισμό οι υπηρεσίες εδάφους και επίσης να καταστεί δυνατή η πρόσβαση στην αγορά σε νέους παρέχοντες υπηρεσίες.

Ενώπιον αυτών των γεγονότων θέτω στην Επιτροπή τις ακόλουθες ερωτήσεις:

1. Ποιά κράτη μέλη μετέφεραν εγκαίρως έως σήμερα την οδηγία στο εθνικό δίκαιο;

2. Έχει ελέγξει ήδη η Επιτροπή, εάν οι πράξεις μεταφοράς των κρατών μελών, τα οποία μετέφεραν ήδη την οδηγία, συμφωνούν ουσιαστικά με τις επιταγές της οδηγίας; Εάν ναι, με ποιό αποτέλεσμα; Εάν όχι, πότε θα προβεί η Επιτροπή στις σχετικές ενέργειες;

3. Τα κράτη μέλη, τα οποία δεν μετέφεραν εμπρόθεσμα την οδηγία, ανακοίνωσαν ήδη στην Επιτροπή, έως πότε προτίθενται να την μεταφέρουν; (Παρακαλώ ενδεχομένως να δοθούν ημερομηνίες κατά κράτος μέλος).

4. Ποιές ενέργειες ανέλαβε η Επιτροπή προκειμένου να απαιτήσει την μεταφορά από τα κράτη, τα οποία δεν μετέφεραν ακόμη την οδηγία;

5. Με ποιό τρόπο μπορούν ενεχόμενες επιχειρήσεις μετά την εκπνοή της προθεσμίας να επικαλεσθούν άμεσες αξιώσεις από την οδηγία κατά των κρατών τα οποία δεν προέβησαν ακόμη στην μεταφορά της οδηγίας;

Απάντηση του κ. Kinnock εξ ονόματος της Επιτροπής (16 Φεβρουαρίου 1998)

Η μεταφορά, στην εθνική νομοθεσία, της οδηγίας 96/67/ΕΚ σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας έπρεπε να έχει ολοκληρωθεί μέχρι τις 25 Οκτωβρίου 1997. Δεν υπήρξε έγκαιρη κοινοποίηση σχετικών εθνικών διατάξεων προς την Επιτροπή, και, ελλείψει κοινοποιήσεως, απεστάλησαν σε όλα τα κράτη μέλη προειδοποιητικές επιστολές στις 29 Δεκεμβρίου 1997.

Σήμερα, τέσσερα κράτη μέλη (Γερμανία, Γαλλία, Φινλανδία, ΗΒ) έχουν εφαρμόσει την οδηγία, ενώ η πλειονότητα (Βέλγιο, Κάτω χώρες, Λουξεμβούργο, Ιρλανδία, Δανία, Σουηδία, Ελλάς, Αυστρία) δεν έχουν ακόμη εφαρμόσει την οδηγία, έχουν όμως ενημερώσει την Επιτροπή για την επικείμενη εφαρμογή της το πρώτο τρίμηνο του 1998. Από τα άλλα κράτη μέλη αναμένονται απαντήσεις.

Κατά την διαδικασία εφαρμογής, η Επιτροπή ενημερώνεται για τα νομοσχέδια και εκφράζει τη γνώμη της όσον αφορά την επάρκεια και ακρίβειά τους.

Σύμφωνα με την νομολογία του Ευρωπαϊκού Δικαστηρίου στις περιπτώσεις μη έγκαιρης εφαρμογής, εκ μέρους κράτους μέλους, των σχετικών νομοθετικών διατάξεων, οι επιχειρήσεις δύνανται να στηριχθούν απευθείας στις διατάξεις κοινοτικής οδηγίας, υπό την προϋπόθεση ότι οι εν λόγω διατάξεις είναι σαφείς και μη επιδεχόμενες παρερμηνειών, δεν προβλέπουν όρους και δεν εξαρτώνται από περαιτέρω ενέργειες της Κοινότητας ή των εθνικών αρχών. Επιπλέον, οι επιχειρήσεις δύνανται- υπό ορισμένες προϋποθέσεις- να απαιτούν αποζημίωση εκ μέρους του κράτους μέλους για τις ζημίες που έχουν υποστεί ως αποτέλεσμα της μη έγκαιρης εφαρμογής κοινοτικής οδηγίας εκ μέρους του συγκεκριμένου κράτους μέλους.